Mank Brooks uit Presidente-beker | Netwerk24
Brooks Koepka gaan Amerika se aanslag op die Presidentebeker misloop. Foto: Getty Images
Tiger Woods, kaptein van Amerika se span, het Koepka dadelik met Rickie Fowler vervang vir die kragmeting teen Ernie Els se Internasionale span.
Koepka het die nuus op die PGA-reeks se amptelike webblad bevestig.
“Ek het kaptein Tiger Woods ingelig dat hoewel ek deurlopend mediese behandeling en rehabilitasie ontvang, ek nie in staat is om nou gholf te speel nie,” sê hy.
“Ek beskou dit as ’n groot eer dat ek vir vanjaar se span gekies is en dit is baie teleurstellend dat ek nie sal kan meeding nie.”
Koepka, wat ná die Toerkampioenskap stamselbehandeling op sy linkerknie ontvang het, het hom aan die CJ Cup-toernooi in Suid-Korea onttrek toe hy die besering vererger het nadat hy op ’n sementoppervlak gegly het.
Hy sê hy was sedertdien deurlopend in kontak met Woods, maar het nou besef hy benodig “meer tyd om te herstel”.
Woods het nie op hom laat wag nie om Fowler vir sy derde Presidentebeker te betrek. Fowler was onoorwonne in Amerika se oorwinning in 2017 op die Liberty National-baan in New Jersey.
Amerika en die Internasionale span pak mekaar van 12 tot 15 Desember.
Meer oor: Presidentebeker | Tiger Woods | Ernie Els | Gholf | Brooks Koepka